Rusia și China vor să instaleze un reactor nuclear pe Lună. Când s-ar putea întâmpla acest lucru
Rusia și China iau în considerare amplasarea unei unități nucleare pe Lună în următorii ani, a declarat, marți, șeful agenției spațiale ruse Roscosmos, Iuri Borisov, informează agenția de presă RIA, citată de Reuters.
Cele două țări ar vrea ca unitatea nucleară să fie instalată pe suprafața selenară până în 2033-2035, a precizat șeful Roscosmos.
"Luăm în considerare în mod serios un proiect undeva în jurul perioadei 2033-2035 ani de trimitere și montare pe suprafața selenară, împreună cu colegii noștri chinezi, a instalației energetice", a declarat Borisov.
El a precizat că acest tip de misiune va trebui să se desfășoare în mod automat, cu ajutorul unor mijloace robotice, susținând că soluțiile tehnologice necesare în acest sens sunt aproape gata.
Roscosmos intenționează să lanseze misiunea Luna-26 în 2027, Luna-27 în 2028 și Luna-28 în 2030 sau mai târziu.
"Ulterior, vom începe următoarea fază – o misiune cu echipaj și construirea unei baze lunare – cu colegii noștri din China", a afirmat Borisov.
"Acesta ar fi un program de lungă durată și important și ne așteptăm ca multe țări să i se alăture", spunea, anul trecut, Borisov.